התוכנית "תיק תקשורת" מה-5.2.2009: על מאמרו של ארי שביט "הערת אזהרה" | וסיכום סיקור בחירות 2009 
 בפתח התוכנית מעיר עמנואל רוזן על האופן בו התקשורת צייתה לכללים שהכתיב בנימין נתניהו במערכת הבחירות הנוכחית. בהמשך משוחח רוזן עם עיתונאי "הארץ", ארי שביט, ועם פרשן "קול ישראל" וערוץ 1, ירון דקל, על מאמר שפרסם שביט ובו יצא בחריפות נגד המועמדת לראשות הממשלה ציפי לבני. האם השימוש שעשה שביט במקורות אנונימיים היה ראוי? האם מלבדו התקשורת "מאתרגת" את לבני? ומדוע שביט לא הפנה את הטענות העולות ממאמרו ללבני עצמה בעת שראיין אותה ימים ספורים לפני שפרסמן ברבים?  עמנואל רוזן משוחח עם נדב פרי, כתב "חדשות 10", אילה חסון, פרשנית ערוץ 1, ועם ההיסטוריון פרופסור אביעד קליינברג מאוניברסיטת תל-אביב, על האופן בו סיקרה התקשורת את המרוץ לכנסת. האם הסיקור היה עמוק ורציני או אישי ורכילותי? כיצד השתנה היחס לציפי לבני לאורך החודשים האחרונים? האם ראוי היה להתעקש על עימות בין המתמודדים? והאם התקשורת אשמה בכך שמערכת הבחירות היתה משמימה? לסיום מעיר רוזן על השינוי החד בגישת אמצעי התקשורת לבעלי ממון, שחל בעקבות האיומים לשלול את זיכיונו של ערוץ 10.